परिवार बोला-अरबी भाषा नहीं जानने पर मारी गोली; अपनी बेटी का चेहरा तक नहीं देख पाया
सूडान में सेना के जवानों पर सीवान के रहने वाले 25 वर्षीय भारतीय युवक की गोली मारकर हत्या करने का आरोप लगा है। वारदात तीन जुलाई को सुडान में घटी है। परिवार वालों का कहना है कि युवक टूरिस्ट वीजा पर वहां रहकर मेडिकल शॉपIndian youth shot dead by army personnel in Sudan.
सूडान में सीवान के युवक की हत्या हो गई है। 25 साल के भारतीय युवक की गोली मारकर हत्या करने का आरोप सेना के जवानों पर लगा है। वारदात तीन जुलाई को सूडान में घटी है। परिवार वालों का कहना है कि अरबी भाषा नहीं जानने को लेकर उसकी हत्या कर दी गई।
मृतक की पहचान दरौंदा प्रखंड के कोथुआ सारंगपुर के रहने वाले अरविंद कुमार साह के रूप में हुई है। अरविंद अपनी तीन महीने की बेटी का चेहरा तक नहीं देख पाया। पिछले साल उसकी शादी हुई थी। जब वो सूडान जा रहा था तो उसकी पत्नी किरण प्रेग्नेंट थी।
अरविंद अपने रिश्तेदार विनोद साह और 4 बांग्लादेशी नागरिकों के साथ रह रहा था। विनोद ने ही वॉट्सऐप पर अरविंद की हत्या की जानकारी दी। परिजनों का कहना है कि घटना के बाद अब तक विनोद से भी कोई संपर्क नहीं हो रहा है।
परिवार ने अरविंद के शव को भारत लाने और विनोद की सकुशल वापसी के लिए भारतीय दूतावास से गुहार लगाई है। स्थानीय प्रशासन भी अपने स्तर पर मामले की पड़ताल कर रहा है।
4 मार्च को गया था सूडान
परिवार का कहना है कि अरविंद टूरिस्ट वीजा पर सूडान गया था। चार मार्च को दिल्ली से सूडान के ओमदर्मन शहर के लिए फ्लाइट ली थी। वहां रहकर मेडिकल शॉप में दवा बेचने का काम कर रहा था। परिवार का कहना है कि उसने वीजा को 6 महीने के लिए एक्सटेंड करवा लिया था।
अरविंद अपने अन्य पांच साथियों के साथ ओमदर्मन शहर में एक फ्लैट में रह रहा था। दो जुलाई को सूडानी समय के अनुसार सुबह 10 बजे सूडानी सेना के जवान वर्दी में पहुंचे और हथियार दिखाकर नीचे पीठ की बल लेटा कर अरबी भाषा जानकारी होने की बात पूछने लगे।
अरबी नहीं जानने पर सेना के जवान ने मारी गोली- परिजन
अरविंद ने अरबी भाषा नहीं जानने की बात कही। तभी सूडान के सेना के जवान ने अरविंद के ऊपर गोली चला दी। अरविंद के कंधे और गले में गोली लगी, जिसके बाद उसकी मौत हो गई।
सूडान सेना के जवानों ने बाकी साथियों से भी अरबी भाषा जानने की बात पूछी तभी एक सूडान का नागरिक वहां पहुंचा। उसने अरबी में कुछ बात करके बाकी 5 साथियों को बचा लिया।
घटना के बाद सभी साथी अरविंद को अस्पताल ले गए, अस्पताल भी बंद था। अरविंद की मृत्यु हो चुकी थी। साथियों ने भारतीय दूतावास से भी संपर्क करने की कोशिश की, लेकिन संपर्क नहीं हो सका। उसके बाद उसके साथियों ने अरविंद के शव को वहीं दफना दिया।
अगले दिन चार जुलाई को अरविंद के साथ रह रहे रिश्तेदार (मामा के साला) ने वॉट्सऐप वॉयस मैसेज भेज कर घरवालों को घटना की सूचना दी। जानकारी मिलते हैं परिजन रोने लगे।
पत्नी ने कहा मैसेज कॉल का जवाब नहीं मिला
अरविंद की पत्नी किरण ने कहा कि मुझे कुछ नहीं पता था। विनोद के जरिए उसने अपने परिवार वालों को जानकारी दी थी। मुझे खुद तीन जुलाई की शाम को जानकारी मिली।
हम लोग कॉल कर रहे थे तो उनका कॉल नहीं लग रहा था। मैसेज का भी जवाब नहीं मिला। घरवालों ने कॉल करके जानकारी ली है। पति से कोई संपर्क नहीं हो पाया है। तीन जुलाई को ही उनकी तस्वीरें वहां से आई थी।
चश्मदीद का भी कुछ पता नहीं
अरविंद के मामा के बेटे लड्डू ने बताया कि सेना की वर्दी में कुछ लोग तीन जुलाई को आए थे। अरबी भाषा की जानकारी पूछी। अरविंद ने कहा कि उसे नहीं पता है, इसी बात पर उसे गोली मार दी।
अरविंद के रूममेट ने बताया कि डेड बॉडी इंडिया नहीं आ सकती। शव को यहीं दफना गया है। उनके बाकी साथी लोग भी लापता हैं। उनसे कॉन्टैक्ट नहीं हो पा रहा है।
बता दें कि घटना के बाद अब तक विनोद से भी कोई संपर्क नहीं हो रहा है। विनोद के वॉट्सऐप पर मैसेज भेजने के बाद उसे सीन किया जा रहा, लेकिन कोई रिप्लाई नहीं आ रहा है।
कोई जवाब नहीं मिलने पर विनोद के परिजन भी काफी बेचैन हैं। उनका भी रो-रोकर बुरा हाल है।
विनोद के तीन छोटे-छोटे बच्चे हैं। घटना के बाद विनोद से भी पूरी तरीके से संपर्क टूट गया है। अरविंद और विनोद के घरवाले हॉस्पिटल से संपर्क करने की कोशिश कर रहे हैं, संपर्क नहीं हो पा रहा है। इस घटना के बाद अरविंद और विनोद दोनों के परिजनों का रो-रो कर बुरा हाल है।
परिजनों ने दूतावास से मांगी मदद
इधर, परिजनों ने दरौंदा अंचलाधिकारी से बातचीत की। अंचलाधिकारी दीनानाथ कुमार ने कहा कि स्थानीय स्तर पर जानकारी जुटाई जा रही है। जांच चल रही है कि यहां से कितने लोग सूडान के लिए निकले थे। उनकी वीजा वैलिडिटी क्या थी। हालांकि जिला प्रशासन भी इस मामले में छानबीन कर रहा है।
परिजनों ने विदेश मंत्रालय में संपर्क करने की कोशिश की, लेकिन विदेश मंत्रालय से भी संपर्क नहीं हो सका। परिजन भारतीय विदेश मंत्री से अरविंद के शव को भारत लाने की गुहार लगा रहे हैं।
इसके साथ ही विनोद के परिजन विनोद को सब कुशल भारत वापस लाने की गुहार लगा रहे हैं। वहीं, जिला प्रशासन का कहना है कि मामले की जांच की जा रही है।
सूडान में सेना और अर्ध सैनिक बल आमने-सामने
बता दें कि अफ्रीकी देश सूडान में गृह युद्ध छिड़ा है। वहां की सेना और अर्ध सैनिक बल आमने-सामने हैं। सूडान में इस जंग के बीच दुनिया भर के सभी देश अपने नागरिकों को वहां से बाहर निकाल रहे हैं।
ऑपरेशन कावेरी चलाकर भारत अपने भारतीय नागरिक को सूडान से निकाल रहा है। इसमें भारतीय नौसेना और वायुसेना जुटी है। ओमदर्मन में विभीषण युद्ध छिड़ा है।
परिजनों ने यह भी आरोप लगाया कि एजेंट अरविंद को दुबई ले जाने का लालच देकर उसे सूडान लेकर चला गया। वहां भारतीय लोग काफी मात्रा में हर्बल मेडिसिन बेचने का काम करते हैं। अ
हालांकि अरविंद और विनोद सूडान के ओमदर्मन शहर में कहां रहते थे और किस हॉस्पिटल में वह काम करते थे, दैनिक भास्कर द्वारा पूछे जाने पर परिजनों ने यह जानकारी होने से इनकार कर दिया।
अरविंद के पिता जन्म से ही अंधे हैं। इनकी माता भी लाचार हैं और एक छोटा भाई है। अरविंद घर में अकेला कमाऊ सदस्य था।